Efter flere dages forvirring blev det i går slået fast med syvtommersøm:

Vordingborg får Danmarks største modtagecenter med plads til 2.000 asylansøgere og migranter, hvis flygtningestrømmen pludselig vokser som den gjorde i september. Det skriver DR Sjælland.

Der kommer to indhegnede teltlejre på kasernearealerne, som bliver bevogtet af politiet, og beboerne i lejrene kan ikke forlade området. Det vil sige, at de ikke kan bevæge sig ud i Vordingborg by.

Det oplyser politiinspektør Kim Kliver fra Sydsjællands og Lolland-Falsters Politi til DR Sjælland.

Lejren deles i asylansøgere og migranter

Den ene lejr bliver forbeholdt mennesker, der søger asyl i Danmark og den anden lejr er for migranter, der skal sendes hjem eller til det land de kom fra:

- Asylansøgerne skal også opholde sig i en lukket lejr, indtil de bliver sendt videre til et asylcenter et andet sted i Danmark. De skal kun være i Vordingborg i kort tid, og de får heller ikke lov at forlade lejren, siger Kim Kliver til DR Sjælland.

Samtidig med politiets pressemøde i teltlejren i Vordingborg, indgik et stort antal partier forlig om asylsituationen på Christiansborg.

Socialdemokraterne og partierne i blå blok vil ændre loven, så politiet kan tilbageholde asylansøgere i mere end 3 døgn, mens det bliver undersøgt hvem de er, og hvor de kommer fra.